พร้อมยุบบสท.ขายให้เจ้าเดิมบสก.รอเสียบ
คลัง มั่นใจ บสท. ชำระบัญชีตามกำหนด เร่งเจรจาเจ้าของหนี้เดิม 23 ราย
29 ต.ค. 2565

คลัง มั่นใจ บสท. ชำระบัญชีตามกำหนด เร่งเจรจาเจ้าของหนี้เดิม 23 ราย
นายกฤษฎา จีนะวิจารณะ รองผู้อำนวยการสำนักงานเศรษฐกิจการคลัง (สศค.) รักษาการที่ปรึกษาด้านเศรษฐกิจการเงิน เปิดเผยว่า ความคืบหน้ากระบวนการชำระบัญชี หลังคณะรัฐมนตรี (ครม.) มีมติให้ยุบเลิกบรรษัทบริหารสินทรัพย์ไทย (บสท.) ขณะนี้ได้แบ่งสินทรัพย์รอการขาย (เอ็นพีเอ) และหนี้ไม่ก่อให้เกิดรายได้ (เอ็นพีแอล) ออกเป็นกองๆ ตามรายชื่อสถาบันการเงินที่เป็นเจ้าของเดิม รวม 23 แห่งแล้ว คิดเป็นมูลค่ารวม 1.1-1.2 แสนล้านบาท
หลังจากนั้นจะเป็นการเจรจากับเจ้าของเดิมทั้ง 23 แห่งก่อน หากเจ้าของเดิมพอใจเงื่อนไขและตัดสินใจรับซื้อคืนก็ไม่มีปัญหา แต่ถ้าเจ้าของทรัพย์สินเดิมไม่รับซื้อคืน ก็จะนำออกมาประมูลขาย ซึ่งไม่น่าจะมีปัญหาเพราะทางบริษัทบริหารสินทรัพย์ กรุงเทพพาณิชย์การ (บสก.) กับบริษัท บริหารสินทรัพย์ สุขุมวิท (SAM) ซึ่งเป็นเอเอ็มซีของรัฐ พร้อมจะเข้ามาซื้ออยู่แล้ว 
นายกฤษฎา กล่าวว่า หากการดำเนินการเป็นไปตามที่วางไว้นี้ กำหนดชำระบัญชีให้แล้วเสร็จภายในวันที่ 8 มิ.ย. 2555 ก็ไม่น่าจะมีปัญหา สำหรับพนักงานนั้น ปัจจุบันเหลือประมาณกว่า 100 คน จากเดิมที่มีกว่า 400 คน ซึ่งที่ผ่านมาก็มีการทยอยปรับลดพนักงานอยู่แล้ว และพนักงานก็ทราบดีว่า องค์กรจะต้องปิดตัวลง โดยให้มีการจ่ายชดเชยให้ตามกฎหมาย จึงคิดว่าไม่น่ามีปัญหา
นายสุเมธ มณีวัฒนา กรรมการผู้จัดการใหญ่ บสก. เปิดเผยว่า บสก.สนใจที่จะซื้อเอ็นพีแอล และเอ็นพีเอของ บสท.ที่มีอยู่ทั้งหมด ล่าสุดได้ชำระเงินค่าซื้อขายสินทรัพย์ดังกล่าวไปแล้ว 3,900 ล้านบาท